Oratoriu San Roccu di Bastia

L' oratoriu San Roccu hè un edifiziu religiosu chì si trova in u quartieru di Terra Vechja, oghje carrughju Napoléon in Bastia . À l'origine hè a chjesa di a cunfraterna San Roccu. Una prima chjesa hè stata fatta in u 1590. Dopu hè stata ricustruita cumplettamente in u 1604. Storia A so storia hè ligata à quella di e cunfraterne di Bastia. A cità ne avia una sola : quella di Santa Croce, situata in u quartieru Citatella è diretta da i Ghjenuvesi. Un manuscrittu di u 1638 conta chì a cumunità corsa, in zerga, decide di creane d'altre. Hè cusì ch'elle sò create duie cunfraterne nove : un gruppu d'adulescenti fonda quella di San Roccu, è un gruppu di adulti fonda quella di l'Immaculata Cuncezziò . San Roccu hè dunque a cunfraterna storica di i giovanni bastiacci. Quand'elli diventatu adulti devenu andà in un'altra cunfraterna. A so storia hè dinù ligata à quella di l'epidemie di u Medievu. San Roccu hè u santu chì prutege di l'epidemie è di a pesta. A grande pesta chì avia culpitu Bastia in u 1569 avia fattu danni tremendi. Si saria firmata di manera miraculosa à l'entrata di a cità grazia à l'intervenzione di San Roccu. Hè pè ringraziallu chì Bastiacci anu custruitu sta chjesa. Descrizzione A facciata A facciata hè stata ricustruita tardi, à u seculu 19, in stile neoclassicu. Hè l'opera di l'architettu bastiacciu Jean-Louis Guasco. Ci sò quattru culonne di stile tuscanu chì sustenenu un grande fruntone triangulare. U grande purtò di màrmeru biancu cù a cunchiglia di i pellegrini data di u 1860. I decori interiori Dentru, i decori sò assai ricchi. Sò di stile baroccu. I muri sò cuperti di stofe, di damaschi di seta rossa, segondu l'usu tradiziunale in Ghjenuva. U decoru di stucci d'oru data di u 1617. U retablu di l'altare principale hè statu sculptatu in Bastia in u 1692. Pitture Ci sò parechje pitture in l'oratoriu San Roccu. In particulare una rapresentazione diu XVIIe seculu di San Roccu, San Bastianu, San Martinu è Santa Catalina d'Alessandria à i pedi di a Madonna. L'opera hè di u pittore fiurentinu Giovanni Bilivert, in u 1626. U guatru hà benefiziatu d'una ristaurazione in u 2016. Sculture In a nave, in una nichja di manca ci si trova una statua di prucessione di San Roccu. Hè di legnu, è hè datata di a fine di u seculu XVIII.. Festa di San Roccu San Roccu hè sempre festighjatu in Bastia, ogni 16 d'Agostu. Dopu à a messa ci hè una prucessione in i carrughji di Terra Vechja. L'usu hè ch'ella ci sia una distribuzione di panucci,. Note Da vede dinù A Citatella di Bastia Oratoriu di A Cuncezziò Catedrale Santa Maria San Carlu Santa Croce San Ghjuvà